Maak van Virginia weer ’n lushof | Netwerk24
Maak van Virginia weer ’n lushof
Antoinette Schoeman, oudinwoner van Virginia:
Wat ’n skokkende, morsige prentjie verwelkom my in my geliefde tuisdorp, Virginia.
Hoekom lyk die eens-pragtige tuindorp soos ’n vullishoop?
Dit maak my so hartseer.
Ek het die allermooiste herinneringe van hierdie dorp. Gelukkig kan niemand dit van my wegvat nie.
Die eens gewilde Doringboom-hotel, waar ons elke Saterdagaand gesakkie-sakkie en gejive het, is gestroop en vervalle.
Die dorp se karakter is geskend. Rommel lê die hele dorp vol.
Ek is seker Virginia is een van die vuilste dorpe in die land. ’n Onsmaaklike rioolreuk hang in die lug, en in sommige strate vloei rou riool. Dit is een groot gesondheidsrisiko.
Ek reël ’n reünie vir oud­inwoners van Virginia, maar ek wonder of die bestuur van die munisipaliteit, die eerste burger en die nuutgekose premier van die Vrystaat betyds gaan ingryp.
Van die vorige premier, Ace Magashule, se wonderlike beloftes het niks realiseer nie.
Hy het ons nooit beïndruk nie, en ons belastingbetalers is nou keelvol.
Om konflik te voorkom, sit asseblief skouer aan die wiel en beplan ’n skoonmaak-aksie voor 16 Maart. Ons verwag 200 oudinwoners, en ons wil met ons eens pragtige tuindorp spog. Maak ons asseblief trots!
Dit is ’n geskiedkundige gebeurtenis. Van ons bly al sedert 1945 hier, en van die oudinwoners kom van heinde en verre.
Dit was nog altyd my droom om my hartsmense vir ’n herontmoeting bymekaar te kry.
Van ons het in Kassieshoogte gebly en in Linabo.
Me. Premier van die pragtige Vrystaat, wys ons gemeenskap dat jy trots in jou het.
Maak ’n verskil en maak Virginia weer ’n lushof.